1. **Impuzanyito**

**Inshoza y’impuzanyito**

Nk’uko izina ribivuga **impuzanyito** ni amagambo ahuje inyito. Ni ukuvuga ko ayo

magambo aba atavugitse kimwe, atanandikwa kimwe ariko ahuje igisobanuro ku

buryo rimwe ryasimbura irindi mu nteruro igitekerezo ntigihinduke.

***Ingero:***

a) - Umugabo n’**umugore** we bagomba gutekereza uko **abana** babo bazagira

ubuzima bwiza.

- Umugabo n’**umufasha** we bagomba gutekereza uko **urubyaro** rwabo ruzagira

ubuzima bwiza.

b) - Umubyeyi ukimara kumenya ko yasamye yihata **indyo** yuzuye.

- Umubyeyi ukimara kumenya ko yasamye yihata **igaburo** ryuzuye.

- Umubyeyi ukimara kumenya ko yasamye yihata **ifunguro** ryuzuye.

Amagambo akurikira, ukurikije uko yagiye akoreshwa mu nteruro zinyuranye, ni

impuzanyito:

- umugore, umufasha

- abana, urubyaro

- indyo, igaburo, ifunguro

***Izindi ngero:***

- Umugore utwite: Umugore ufite inda.

- Umwanya wo gukora siporo: Igihe cyo gukora siporo.

- Umwana: Ikibondo

- Ibyago: Amakuba, ibibazo

- Gufutuka: Gusobanuka, gukosoka

- Kuzahaza: Kurembya, kunegekaza

- Umuhanzi: Umuhimbyi **2. Imvugwakimwe**

**Inshoza y’imvugwakimwe**

Nk’uko izina ribivuga imvugwakimwe ni amagambo yandikwa kimwe kandi

agasomwa kimwe ariko nta ho ahuriye mu bijyanye n’inyito cyangwa igisobanuro.

Ni ukuvuga ko ayo magambo aba asa mu rwego rw’imyandikire ariko adafitanye

igisobanuro kimwe. Iyo uyarebye ugira ngo ni ijambo rimwe risobanuye kimwe;

ariko si ko biri.

***Ingero:***

a) - **Umugabo** n’umugore bafatanya guteganyiriza ababakomokaho.

- Iyo bakuba imibare batanga **umugabo** w’ikenda ngo barebe ko bakubye neza.

- Ubwo uvuga ko nagukubise uzatange **umugabo** wabibonye.

b) - Mu bigize umubiri w’umuntu habamo **ibiyaga** nk’ibinure n’ibindi.

- Mu byiza bitatse u Rwanda habamo imisozi, ibyanya by’inyamaswa, **ibiyaga**,

imigezi n’ibindi.

c) - Ni byiza ko iyo igihe cyo **kubyara** kigeze, umugore utwite abyarira kwa

muganga.

- Icyo gisabo utagikuye mu nzira abana bashobora kukigwira bakagiteza

**kubyara**.

Amagambo akurikira, ukurikije uko yagiye akoreshwa mu nteruro zinyuranye, ni

imvugwakimwe:

- umugabo, umugabo, umugabo

- ibiyaga, ibiyaga

- kubyara, kubyara

***Izindi ngero:***

**Inka**

- Itungo ryo mu rugo

- Amasaro bakinisha igisoro

- Izo bakoresha mu mukino w’ikibariko

**Gukarabya**

- Umuntu ugiye kurya

- Kwima burundu umuntu ibyo yari agenewe

1. **Impuzashusho**

**Inshoza y’impuzashusho**

Nk’uko izina ribivuga impuzashusho ni amagambo yandikwa kimwe ariko adasomwa

kimwe kandi nta ho ahuriye mu bijyanye n’inyito cyangwa igisobanuro. Ni ukuvuga

ko ayo magambo aba asa (ahuje ishusho) mu nyandiko isanzwe, ariko uko avugwa

ndetse n’igisobanuro nta ho bihuriye. Ayo magambo atandukaniye ku butinde

bw’imigemo n’imiterere.

***Ingero:***

a) - Mu bikenerwa mu mirire bikomoka ku matungo habamo n’inyama y’**inkoko**.

- **Inkoko** ni igikoresho bafashaho imyaka cyanecyane mu cyaro.

b) - Umuntu wese akwiye kugirira isuku umubiri n’**imyenda** yambara.

- **Imyenda** myinshi yaba iya banki yaba iy’abandi bantu irahangayikisha.

c) - Abantu batagira isuku barwara **inda** ziza mu myambaro cyangwa mu mutwe.

- Kugira **inda** nini si indangagaciro y’Abanyarwanda.

Amagambo akurikira, ukurikije uko yagiye akoreshwa mu nteruro zinyuranye, ni

impuzashusho:

- inkoko (itungo ryo mu rugo), inkoko (igikoresho cyo mu rugo)

- imyenda (bambara), imyenda (amadeni)

- inda (agakoko gaterwa n’umwanda), inda (igice cy’umubiri)

***Izindi ngero:***

**Gutara:**

- Gutara: Gushyira ibitoki mu rwina

- Gutara: Gushakashaka cyangwa gukusanya ibintu bitatanye cyane

**Ikiraro**

- Ikiraro: Iteme bambukiraho

- Ikiraro: Inzu y’inka cyangwa andi matungo

**Gutaka**

- Gutaka: Kuvuga ko ubabaye

- Gutaka: Gushyira amabara ku kintu

**Guhuma**

- Guhuma: Kurwara amaso

- Guhuma: Kuvuga kw’impyisi IMYITOZO

**Uhereye ku bisobanuro n’ingero wahawe, tanga izindi ngero icumi kuri buri kiciro.**

**IKITONDERWA: Uratanga ingero zawe bwite zitari izo wahawe.**

**AMASOMO MEZA!**